जोधपुर. आईओसीएल सालावास डिपो से रेलवे को सप्लाई होने वाले डीजल में मिलावट का संदेह है। पंद्रह दिन पहले रेलवे को भेजे गए 20 किलोलीटर डीजल की डेंसिटी काफी कम मिली। रेलवे ने इसकी शिकायत आईओसीएल को की। आईओसीएल ने पहला सेंपल टेस्ट किया तो गड़बड़ी पाई गई और उसने पूरा डीजल वापस मंगवा लिया। डीजल से भरा टैंकर सालावास डिपो में पांच दिन से खड़ा है।
जयपुर से आईओसीएल के कार्यकारी निदेशक ने पूरे मामले में हुई गड़बड़ी की जांच करने के निर्देश दिए हैं। डीजीएम इस पर कमेटी बना कर जांच करवा रहे हैं। यहां बताना भी जरूरी है कि इस डिपो से रोजाना आठ-दस टैंकर डीजल सप्लाई होता है। बीच रास्ते में ट्रांसपोर्टर्स की बेईमानी पर नजर रखने के लिए टैंकरों में जीपीएस लगा कर मूवमेंट ट्रैक भी किया जाता है। इसके बावजूद डीजल में मिलावट होती है तो रेलवे, आईओसीएल व ट्रांसपोर्टर्स तीनों पर सवालिया निशान लगता है।
अब मिलावट का पूरा खेल दूसरे सेंपल पर निर्भर…कैसे?
पहला सेंपल गड़बड़ निकला
यह बात 18 जनवरी की है। यहां से आरजे 19-1जी 3950 नंबर का टैंकर सालावास से डीजल लेकर रेलवे लोको शेड पहुंचा। टैंकर को यह दूरी 1 घंटे में तय करनी थी, मगर वह 8 घंटे देरी से पहुंचा। संदेह हुआ तो रेलवे ने डेंसिटी चैक की, उसमें वेरिएशन आया। आईओसीएल के डीजीएम अखिलेश गुप्ता को बताया गया। कंपनी ने रेलवे से डीजल का सेंपल लेकर अपनी लेबोरेट्री में चैक किया तो सही नहीं निकला। तब कंपनी ने रेलवे से पूरा डीजल वापस मंगवा लिया। पिछले पांच दिन से यह डीजल वहीं पड़ा है, कस्टमर को सप्लाई करने पर रोक लगी है।
दूसरा सेंपल न बदल दे
जब रेलवे को यह डीजल सालावास डिपो भेजना था तो उसे आरपीएफ के प्रोटेक्शन में रवाना करना था, मगर ऐसा नहीं हुआ। कंपनी के कार्यकारी निदेशक सुनील कुमार को जयपुर में की गई शिकायत में बताया कि रास्ते में केरोसिन मिला डीजल निकाल कर पुन: शुद्ध डीजल भर दिया अब उसका सेंपल चैक करवा रहे हैं जो सही ही मिलेगा। तब कार्यकारी निदेशक ने डीजीएम गुप्ता को निर्देश दिए कि दूसरा सेंपल भी रेलवे का ही चैक होगा, इस टैंकर के डीजल का नहीं। अब यह जांच रेलवे से भेजे जाने वाले दूसरे सेंपल पर निर्भर करेगी।
आईओसीएल ने रिजेक्शन मान लिया : रेलवे
रेलवे प्रवक्ता गोपाल शर्मा ने मैकेनिकल विभाग के हवाले से बताया कि इस डीजल में गड़बड़ी थी। रेलवे ने जो सेंपल आईओसीएल को भेजा था, उसमें उन्होंने गड़बड़ी मानी है। उन्होंने रिजेक्शन स्वीकार करते हुए वह डीजल वापस मंगवाया तो रेलवे ने टैंकर वहां भिजवा दिया।
आईओसी के डीजीएम अखिलेश गुप्ता से बातचीत-
- रेलवे को भेजे डीजल में मिलावट का केस सामने आया है?
हां, ऐसी घटना हुई है। हम उसकी जांच कर रहे हैं।
- क्या रेलवे से मिला पहला सेंपल फेल हुआ है?
सेंपल गड़बड़ था, हम फेलियर साबित करने का प्रयास कर रहे हैं।
- डिपो से रेलवे तक बीच में कहां मिलाते हैं केरोसिन?
सभी टैंकर में जीपीएस लगा है, पूरे मूवमेंट की रिकॉर्डिंग है, उसे चैक कर रहे हैं।
- अब रेलवे का दूसरा सेंपल चैक होगा या टैंकर से लिया जाएगा?
सेंपल कौन सा होगा, यह जयपुर बैठे उच्चाधिकारी तय करेंगे। हम निष्पक्ष जांच कर कार्रवाई करेंगे।
hin_Deva hin_Deva hin_Deva awa_Deva hin_Deva hne_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva